ཨི་ཤོ་ལེགས་

（ཤོ་ལེགས་ཞེས་པའང་སྣང）བོད་རྒྱལ་བཅོ་ལྔ་པ།  ལེགས་དྲུག་གི་ཡ་གྱལ།  ཡབ་འབྲོང་ཞི་ལེགས་དང་ཡུམ་ས་སྨན་བུ་མོའི་སྲས།  རྒྱལ་པོ་འདིའི་དུས་བློན་པོ་རིག་པ་ཅན་གྱིས་རྒྱལ་པོ་མང་ན་འགྲན་ཟླར་གྱུར་པས་གཅིག་རྒྱལ་སར་བཞག་ནས་གཞན་ཐང་མཚམས་སུ་འབེབས་པའི་སྲོལ་གཏོད་དེ་དེའི་གཅེན་པོ་ཐང་མཚམས་སུ་ཕབ་པ་རིགས་ནི་ཡར་གར་གནང་ཞེས་བྱ་སྟེ་ཞང་ལྔ་གཅེན་པར་གྲགས།  དེ་ནས་བཟུང་སྤུར་རྒྱལ་བཙན་པོའི་གདུང་རབས་ལ་སྲས་འགའ་བྱུང་ན་འོས་པ་ཞིག་རྒྱལ་སར་བསྐོར་ཏེ་གཞན་རྣམས་ཐང་མཚམས་སུ་ཕབ་པ་ཞེས་ཟུར་དུ་འཇོག་གོ།  རྒྱལ་པོ་འདིའི་སྐུ་བོན་ཨ་ལ་དུན་ཅུག་གིས་བྱས།  རྨུ་ལྕམ་རྨང་ལེགས་སམ་རྨུ་ལྕམ་སྨད་ལེགས་ཁབ་ཏུ་བཞེས་པར་སྲས་ཟ་ནམ་ཟིན་ལྡེ་འཁྲུངས།  བོད་ཀྱི་ལོ་རྒྱུས་ཡིག་ཚང་ནང་ལེགས་དྲུག་གི་རིང་ལ་འཆིང་བ་རྩེ་དྲུག་སྟེ།  སྟག་རྩེ།  རྒོད་རྩེ།  ཡང་རྩེ།  ཁྲི་རྩེ།  རྩེ་མོ་ཁྱུང་རྒྱལ།  ཁྲི་བརྩིགས་འབུམ་གདུགས་བཅས་བརྩིགས་ཞེས་འཁོད།  གཞན་ཡང་བོན་གྱི་ལོ་རྒྱུས་ནང་ས་ལ་ལེགས་དྲུག་གི་རིང་ལ་བོན་གྱི་གཞུང་དུ་མ་དང་རིག་པའི་གནས་ལྔ་དར་ཞིང་།  རིག་པའི་གནས་ལྔ་ནི།  ནད་ཀྱིས་གདུང་བ་སྨན་གྱིས་གསོ།  །གདོན་གྱིས་གཙེས་པ་སྔགས་ཀྱིས་བཅོམ།  །རྒས་རྒུད་འཆི་འཕོ་རྩིས་ཀྱིས་བཏུལ།  །ཕས་ཀྱིས་རྒོལ་བ་སྒྲས་ཚར་གཅོད།  །ཅེས་འཁོད་དོ།  །ལེགས་དྲུག་བང་སོ་གཡའ་སྤང་མཚམས་སུ་བཏབ།  སྤང་ལ་འཇའ་ཚོན་རྒྱས་པ་འདྲའོ་སྐད།
༼དུང་དཀར་ཚིག་མཛོད་ཆེན་མོ་༽ལས་བཏུས། 
Category:དུང་དཀར་ཚིག་མཛོད་ཆེན་མོ་